
У циљу унапређења заштите људских слобода и права, поступајући по притужбама грађана, а на основу чл. 24. ст. 2. Закона о Заштитнику грађана, Заштитник грађана даје 

МИШЉЕЊЕ

о потреби унапређења остваривања владавине права и заштите права на имовину у вези спровођења Споразума о питањима сукцесије, а поводом притужби грађана који су закључили купопродајне уговоре о куповини пословног простора од предузећа „Борово“
Постојање недовољно јасног односа два правна акта (Споразума и Уредбе) и опстанак дилема око начина њиховог спровођења без предузимања делотворних мера и активности од стране надлежних државних органа да се однос разјасни и дилема реши, као и трајање судских поступака и комуникација судова и органа управе која може утицати на доношење судских одлука у конкретним случајевима, угрожавају правну сигурност и остваривање уставног начела владавине права. 
Постојање међудржавног уговора и подзаконског акта чије су садржине у недовољно јасном, амбивалентном односу, а питање непосредне примене међународног уговора у пракси спорно, доводи у питање ефикасност поштовања Уставом утврђене обавезе примене потврђених међународних уговора и, у конкретним случајевима, негативно утиче на делотворно остваривање и заштиту права на мирно уживање својине гарантовано Уставом и општеприхваћеним правилима међународног права. 

Ефикасно (брзо) окончање судских спорова проистеклих из уговора о купопродаји непокретности са предузећем Борово, уздржавање органа извршне власти од сваке врсте комуникације са судећим судовима поводом тих спорова, што скорија оцена уставности и законитости појединих одредаба Уредбе пред Уставним судом, те унапређење текста Уредбе у смислу прецизирања појединих њених одредби, допринели би ефикасном остваривању и заштити права свих заинтересованих страна.
...

Чињенице, околности и разлози

Током 2008. године више правних лица - предузећа са седиштем на територији Републике Србије
, обратило се Заштитнику грађана тражећи да на основу одредби чл. 19. и 24. Закона о Заштитнику грађана („Службени гласник РС“, бр. 79/05 и 54/07) покрене поступак пред Уставним судом за оцену уставности и законитости Уредбе о заштити имовине делова предузећа чије је седиште на територији бивших република СФРЈ („Сл. гласник РС“, бр. 31/01, 61/08, 109/08 и 14/09), као и вршењем својих овлашћења заштити њихово право на имовину и право на заштиту права у ефикасном и правичном судском поступку.

Имајући у виду да су судски поступци по тужбама грађана за заштиту, односно остварење права на мирно уживање имовине у току те би у овом случају било преурањено да Заштитник грађана поведе формалан поступак контроле законитости и правилности рада органа управе; оцењујући да је изменама Уредбе којима су одређене спорне одредбе брисане постало беспредметно покретање поступка пред Уставним судом за елиминисање тих одредби из правног поретка; узимајући у обзир да Уставни суд већ води поступак оцене уставности и законитости у погледу других спорних одредаба Уредбе због чега предлог Заштитника грађана Уставном суду у том правцу није нужан нити би био рационалан и економичан; истовремено сматрајући за потребно да укаже на специфичне проблеме у остваривању права грађана и допринесе што правилнијем, законитијем и ефикаснијем остваривању и заштити права на мирно уживање својине (без прејудицирања ко је њен титулар), са циљем да смањи могућност да настану сличне ситуације у другим поступцима приватизације имовине предузећа чије је седиште на територији бивших република СФРЈ, Заштитник грађана је оценио да постоји основ за вршење Законом предвиђене превентивне функције овог органа у циљу унапређења заштите људских слобода и права.

Устав Републике Србије одредбом чл. 3. прописује да се владавина права остварује уставним јемствима људских и мањинских права, независном судском влашћу и повиновањем власти Уставу и закону. Истовремено, у чл. 58. гарантује се свим грађанима право на мирно уживање својине и других имовинских права стечених на основу закона док се одредбом чл. 84. утврђује да сви имају једнак положај на тржишту а да права стечена улагањем капитала на основу закона, не могу законом бити умањена.

Ратификацијом Споразума о питањима сукцесије (на седници Већа грађана од 01. јула и седници Већа република од 11. јула 2002. године), Законодавац је исказао изричиту вољу да право на мирно уживање својине и других имовинских права стечених на основу закона као и уставни принцип да се стечена права (улагањем капитала на основу закона) не могу умањити, важе и у погледу имовине (делова) предузећа чије је седиште на територији бивших република СФРЈ. Неспорна је, сагласно чл. 1. и 4. Анекса Г уз Споразум о питањима сукцесије, обавеза државе сукцесора да предузме активности како би се обезбедила ефикасна заштита ових права.
Влада Републике Србије је Уредбом о  изменама и допунама Уредбе о заштити имовине предузећа чије је седиште на територији бивших република СФРЈ ("Сл. гласник РС", бр. 61/2008), тачније одредбом чл. 2а, прописала да ће ''На друштвеној имовини пословне јединице која је организована као друштвено предузеће или која је припојена другом друштвеном предузећу надлежни орган по службеној дужности извршити упис права коришћења и располагања у земљишној, односно другој јавној књизи о евиденцији непокретности и правима над њима у корист тог предузећа.". Недуго затим, Уредбом о  измени Уредбе о заштити имовине предузећа чије је седиште на територији бивших република СФРЈ ("Сл. гласник РС", бр. 109/2008) брисан је оспорени чл. 2а и прописан нови чл. 2. према којем ''Пословна јединица која је организована као друштвено предузеће или која је припојена другом друштвеном предузећу, као и њихови правни следбеници у чијој имовини су непокретности на којима су предузећа чије је седиште на територији република бивше СФРЈ имала право на дан 31. децембра 1990. године, дужна су да са тим лицима споразумно уреде имовинско-правне односе, најкасније у року од 90 дана од дана ступања на снагу ове уредбе. Наредном Уредбом о допунама Уредбе о заштити имовине предузећа чије је седиште на територији бивших република СФРЈ ("Сл. гласник РС", бр. 14/2009), новим чл. 14 а је прописано да ''Пословна јединица која је организована као друштвено предузеће или која је припојена другом друштвеном предузећу, као и њихови правни следбеници у чијој имовини су непокретности на којима су предузећа чије је седиште на територији република бивше СФРЈ из члана 1. став 1. ове уредбе имала право на дан 31. децембра 1990. године, дужна су да са тим лицима споразумно уреде имовинско-правне односе, најкасније до 31. маја 2009. године''.
Доношењем Закона о изменама и допунама Закона о приватизацији ("Сл. гласник РС", бр. 123/2007) предвиђено је да се приватизује капитал и имовина у друштвеним предузећима основаним од делова предузећа у Републици Србији, чије је седиште на територији бивших република СФРЈ, а да се средства остварена од продаје капитала и имовине уплате на посебан рачун буџета Републике Србије и користе за спровођење Споразума о питањима сукцесије.

Министарство трговине и туризма својим актом 011 бр. 125/2004-05 од 01. новембра 2004. године, упућеним Републичком геодетском заводу, дало је тумачење да су друштвена предузећа организована од делова имовине предузећа из бивших република СФРЈ само привремени корисници, због чега су сви акти располагања имовином друштвених предузећа из Србије погрешни, те да на непокретностима треба вратити упис предузећа из бивших република СФРЈ. 
Министарство финансија је својим мишљењем бр. 46-00-260/2004-10 од 05. новембра 2004. године, које је прослеђено свим судовима у Републици Србији актом Министарства правде бр. 46-00-59/2004-о8 од 24. јануара 2005. године, дало обавештење да је Споразум о питањима сукцесије ступио на снагу и да, сходно чл. 10. Уставне повеље према коме се одредбе потврђених међународних уговора непосредно примењују, више није потребна сагласност Министарства финансија о изузимању забране располагања и обавези брисања забране располагања непокретностима. Исто министарство је у мишљењу бр. 46-00-70/2007-05 од 08. јануара 2008. године, које је упутило Општинском суду у Сомбору, оценило да је „потребно прекинути судске поступке до решења наведених питања са Републиком Хрватском на билатералној основи“, при чему је имало у виду „став хрватских државних органа да се одредбе Споразума о питањима сукцесије непосредно не примењују“.
Грађани који су се обратили Заштитнику грађана истакли су да су у доброј вери прибављали право својине на непокретностима, чији је претходни земљишнокњижни власник предузеће са седиштем на територији бивше СФРЈ. Земљишнокњижни власник је преко јавног огласа, објављеног у дневном листу ''Политика'', понудио на продају непокретности за које је поседовао неопходну документацију. Пренос наведеног права је извршен на основу купопродајног уговора, овереног пред надлежним судовима, и уписом у катастар непокретности и земљишне књиге. По том основу, наведени привредни субјекти су измирили обавезу плаћања пореза на пренос апсолутних права. У ту сврху, прибављена је сагласност Народне банке Србије на основу које је отворен нерезидентни рачун за уплату износа прибављених продајом непокретности. Истовремено, поједини купци као власници плаћају порез на поменуту непокретност.
Разматрајући обраћања грађана, узимајући у обзир и Закључке Одбора за правосуђе и управу 09. број 06-2/181-09 од 13. маја 2009. године, Заштитник грађана је констатовао да се већи број грађана који су у периоду од 2006. до 2008. године купили непокретности од предузећа Борово налази у ситуацији правне несигурности, пошто је код њих претходно створено оправдано правно очекивање да за прибављање својине од предузећа Борово нема сметњи у правном поретку Републике, те да им држава, као и осталим грађанима, ефикасно гарантује право на уживање своје имовине прописано Уставом Републике Србије. До остварења тих очекивања, или њиховог оповргавања у ефикасним судским поступцима, није, међутим, дошло и не долази због правне неизвесности која фактички постоји у погледу односа и спровођења Споразума о питањима сукцесије, односно Закона о потврђивању Споразума о питањима сукцесије и Уредбе о заштити имовине делова предузећа чије је седиште на територији бивших република СФРЈ (у даљем тексту – Уредба).   

Принцип владавине права нужно намеће и укључује принцип независности судске власти и пружања ефикасних уставних јемстава људских и мањинских права, што обухвата и уздржавање извршне власти од утицаја на судску власт и доследно поштовање принципа уставности и законитости, као и међусобну усклађеност свих правних аката у Републици Србији. Трајну правну сигурност и отворену тржишну привреду у којој су привредни субјекти самостални, што је основно економско начело Устава, није могуће успоставити без стварања услова за несметано остваривање и ефикасну заштиту права на имовину.

При заузимању мишљења Заштитник грађана је имао у виду да се проблем приватизације капитала и имовине друштвених предузећа основаних од делова предузећа у Републици Србији, чије је седиште на територији бивших република СФРЈ, може појавити у великом броју случајева због чега се велики значај придаје правилном и законитом решавању овог питања, које може бити од значаја и за одлучивање у другим случајевима. 

Заштитник грађана је имао у виду и чињеницу да пред судовима у Републици Србији трају појединачни судски поступци, чије одлагање доводи до све веће правне несигурности. Правној несигурности доприноси и додатном одлагању решавања уоченог проблема води чињеница да, упркос раду мешовите међудржавне Комисије, до данас није постигнут билатерални споразум чије закључење ради решавања конкретних питања предвиђа сам Споразум о сукцесији.
	
	ЗАШТИТНИК ГРАЂАНА

� Закон о Заштитнику грађана именује и правна лица која се обрате омбудсману термином „грађани“, те се у тексту она тако и означавају.





Привремена адреса: Милутина Миланковића 106,  11070  Нови Београд

Телефон: (011) 214 -2281       www.ombudsman.rs        e-mail: zastitnik@ombudsman.rs 
PAGE  
Привремена адреса: Милутина Миланковића 106,  11070  Нови Београд

Телефон: (011) 214 -2281       www.ombudsman.rs        e-mail: zastitnik@ombudsman.rs 

[image: image1.jpg][image: image2.jpg]